ගෘහ සේවය සඳහා සෞදි අරාබියාවට පිටත්ව යන ශ්‍රී ලාංකික කාන්තාවන් සඳහා සෞදි අරාබියානු රියාල් 750 ක්ව පැවැති අවම මාසික වැටුප සෞදි රියාල් 900 දක්වා ඉහළ නැංවීමට රජය තීරණය කරයි.ඊට අමතරව ගෘහසේවිකා යනුවෙන් භාවිත කළ තනතුරු නාමය වෙනුවට ගෘහ පාලිකා සහායක වශයෙන් භාවිත කිරීමටද ඔවුනට නොමිලේ ගුවන් ටිකට්පත්, ආහාර, නවාතැන් හා වෛද්‍ය පහසුකම් ලබා දීමටද එකඟතාවට පැමිණ තිබෙන අතර එය මේ මස පළමුවැනිදා සිට ක්‍රියාත්මක වන බවද ශ්‍රී ලංකා විදේශ සේවා නියුක්ති කාර්යාංශය පවසයි.මුල් අදියරේදී මේ වැඩපිළිවෙල සෞදි අරාබියානු රැකියා සඳහා පමණක් ක්‍රියාත්මක කරන බව පවසන විදේශ සේවා නියුක්ති කාර්යාංශය ලබන 2014 වසරේ සිට අනෙකුත් රටවල රැකියා සඳහාද භාවිත කිරීමට පියවර ගන්නා බවද ඒ අනුව ඔවුන්ගේ සේවා ගිවිසුම්වල සහ ගුවන් බලපත්‍රයේද ගෘහ පාලිකා සහායක වශයෙන් භා‍විත කරන බවද කියාසිටී.ගෘහ සේවිකාවන් ලෙස වසර 25 ක් භාවිත කළ තනතුරු නාමය මෙසේ වෙනස් කිරීමට හේතු වී ඇත්තේ ඔවුනට දේශීය මෙන්ම ජාත්‍යන්තර වශයෙන්ද රැකියාවේ අභිමානය ඇති කිරීම සඳහා බවත් මෙවැනි රැකියා සඳහා වෙනත් රටවලින් විදේශ ගතවන කාන්තාවන්ගේ තනතුරු නාමය ඔවුන්ට අභිමානයක් ඇතිවන පරිදි වෙනස් කොට ඇති නිසා ශ්‍රී ලාංකික ගෘහ සේවිකාවන්ටද ඔවුන් සේවය කරන ස්ථානයේ ගෞරවය ඇති කිරීමට මෙය ඉවහල් වන බවත් විදේශ රැකියා ප්‍රවර්ධන හා සුබසාධන ඇමැති ඩිලාන් ඩිලාන් පෙරේරා මහතා ප්‍රකාශ කරයි.පිලිපීනය වැනි රටවලින් පැමිණෙන ගෘහ සේවකයින් NVQ 3 මට්ටමේ සිටින නිසා ඔවුන් ගෘහ පාලිකා සහායක ලෙස රැකියා කරන අතර ශ්‍රී ලාංකික ගෘහ සේවිකාවන්ද NVQ 3 මට්ටම සමත්වීම නිසා මෙලෙස තනතුරු නාමය වෙනස් කර ඊට ගැලපෙන වැටුපක් ලබාදීමට කටයුතු කිරීම ඔවුන්ගේ ජීවන තත්ත්වය ඉහළ නැංවීමටද ඉවහල් වී තිබෙන බවද ඇමැතිවරයා පෙන්වා දෙයි..